Virallinen lehti nro C 102 , 03/04/1998 s. 0007



KIRJALLINEN KYSYMYS E-1967/97 neuvostolle esittäjä(t): Edith Müller (V) (10. kesäkuuta 1997) Aihe: EU:n ja YK:n yhteistyö Euroopan unioni ja sen jäsenvaltiot käyttävät vuosittain paljon rahaa yhteistyöhön YK:n kanssa. Kansalaisten etujen mukaista on tietää, mitä me saamme kyseisellä rahalla. Siksi kysyn: 1. Millainen edustus EU:lla tai sen jäsenvaltioilla on YK:n eri toimielimissä, eriteltynä toimielin kerrallaan? 2. Paljonko kukin jäsenmaa maksaa vuosittaisista kustannuksista? Jos mahdollista, voitteko eritellä kuinka nämä maksut jakautuvat YK:n eri toimielinten kesken. Vastaus (21. marraskuuta 1997) 1. Euroopan unionin edustus YK:n elimissä on järjestetty Euroopan unionista tehdyn sopimuksen J.5 artiklassa määrättyjen edellytysten mukaisesti (¨puheenjohtajavaltio edustaa unionia yhteiseen ulko- ja turvallisuuspolitiikkaan liittyvissä asioissa¨ ja ¨esittää periaatteessa unionin kannan kansainvälisissä järjestöissä¨) sekä J.2 artiklan 3 kohdan mukaisesti (¨Jäsenvaltiot sovittavat yhteen toimintansa kansainvälisissä järjestöissä.¨ ¨Ne tukeutuvat niissä yhteisiin kantoihinsa.¨). Puheenjohtajavaltiota avustaa neuvoston pääsihteeristö, jolla on yhteystoimistot New Yorkissa ja Genevessä. Lisäksi perustamissopimuksessa määrätään, että ¨jäsenvaltiot, jotka ovat myös Yhdistyneiden Kansakuntien turvallisuusneuvoston jäseniä, neuvottelevat keskenään ja pitävät muut jäsenvaltiot täysin asioista selvillä. Jäsenvaltiot, jotka ovat turvallisuusneuvoston pysyviä jäseniä, huolehtivat toiminnassaan unionin kantojen ja etujen puolustamisesta, sanotun kuitenkaan rajoittamatta niitä velvollisuuksia, joita niillä on Yhdistyneidan Kansakuntien peruskirjan määräysten nojalla.¨ Euroopan yhteisö, jota edustaa komissio, toimii YK:ssa tarkkailijana toimivaltuuksiensa rajoissa. Se on tiettyjen erityiselinten, esimerkiksi FAO:n, jäsen. Jäsenvaltiot osallistuvat aktiivisesti sekä YK:n tärkeimpien elinten että hyvin monien erityiselinten toimintaan. Kaksi EU:n jäsenvaltiota on turvallisuusneuvoston pysyvinä jäseninä ja kaksi muuta on tällä hetkellä määräaikaisina jäseninä. Kaikki jäsenvaltiot ovat mukana yleiskokouksessa. Kahdeksan jäsenvaltiota on tällä hetkellä talous- ja sosiaalineuvoston jäseniä. Kaikki Euroopan unionin jäsenvaltiot ovat lisäksi Yhdistyneiden kansakuntien erityiselinten jäseniä. 2. Kunkin jäsenvaltion osuutta YK:n talousarviosta ei ole jaoteltu elinkohtaisesti, ja talousarvio jaetaan pääsihteeristön osastoille niille annettujen tehtävien mukaan. Esimerkiksi Euroopan unionin jäsenvaltioiden rahoitusosuus on vuonna 1997 35,4 prosenttia Yhdistyneiden Kansakuntien sääntömääräisestä talousarviosta ja 37,9 prosenttia rauhanturvatoiminnan budjetista. Arvoisalle parlamentin jäsenelle toimitetaan liitteessä kyseiset numerotiedot maakohtaisesti Yhdistyneiden Kansakuntien eri ohjelmiin ja alajärjestöihin. Edellä mainitut luvut eivät edusta ¨EU:n ja YK:n yhteistyötä¨, vaan Euroopan unionin jäsenvaltioiden osallistumista Yhdistyneiden kansakuntien toimintaan. 3. Lisäksi Euroopan unioni avustaa mahdollisuuksiensa mukaan vapaaehtoisesti Yhdistyneiden Kansakuntien toimia, jotka vastaavat Euroopan unionista tehdyn sopimuksen tavoitteita, erityisesti yhteisten toimintojen puitteissa. Tältä pohjalta se on tukenut esimerkiksi Yhdityneiden Kansakuntien Zairen erityisrahastoa (11. marraskuuta 1996 hyväksytty yhteinen toiminta Zairen demokratiakehityksen tukemiseksi) sekä Yhdistyneiden Kansakuntien miinanraivauksessa avustamiseen tarkoitettua vapaaehtoista säätiötä (1. lokakuuta 1996 hyväksytty yhteinen toiminta jalkaväkimiinoista, 12. toukokuuta 1995 hyväksytty yhteinen toiminta jalkaväkimiinoista ja 25. maaliskuuta 1996 tehty sitä täydentävä päätös. ((Päätös 96/656/YUTP, EYVL L 300, 25.11.1966, s. 1; päätös 96/588/YUTP, EYVL L 260, 12.10.1996, s. 1; päätös 95/170/YUTP, EYVL L 115, 22.5.1995, s. 1 ja päätös 96/25/YUTP, EYVL L 87, 4.4.1996, s. 3. )) LIITE Yhdistyneiden Kansakuntien talousarvio vuosiksi 1996 - 1997 on 2,6 miljardia dollaria. Euroopan unionin jäsenvaltioiden rahoitusosuudet Yhdistyneiden Kansakuntien vuoden 1997 talousarviosta prosentteina: >TABLE>